ಆಗಸ್ಟ್ 1953ರಲ್ಲಿ ಪ್ರೀಸ್ಲಿಯು ಸನ್ ರೆಕಾರ್ಡ್ಸ್ ಸಂಸ್ಥೆಯ ಕಚೇರಿಗೆ ಪಾದ ಬೆಳೆಸಿದನು. ಎರಡೂ ಬದಿಗಳಲ್ಲಿ ರೆಕಾರ್ಡ್ ಮಾಡಬಹುದಾದ ಅಸಿಟೇಟ್ ಡಿಸ್ಕ್ ನಲ್ಲಿ "ಮೈ ಹ್ಯಾಪಿನೆಸ್" ಮತ್ತು "ದಟ್ಡ್ ವೆನ್ ಯುವರ್ ಹಾರ್ಟೇಕ್ಸ್ ಬಿಗಿನ್" ಹಾಡುಗಳನ್ನು ರೆಕಾರ್ಡ್ ಮಾಡಲು ಸ್ಟುಡಿಯೋದ ಸಮಯವನ್ನು ಬಾಡಿಗೆಗೆ ಪಡೆಯಲು ಅಲ್ಲಿಗೆ ಭೇಟಿಯಿತ್ತಿದ್ದನು ಪ್ರೀಸ್ಲಿ. ಹತ್ತಿರದಲ್ಲೇ ಇದ್ದ ಅಂಗಡಿಯಲ್ಲಿ ಇಲ್ಲಿಗಿಂತಲೂ ಕಡಿಮೆ ದರದಲ್ಲಿ ರೆಕಾರ್ಡ್ ಮಾಡಬಹುದಾಗಿದ್ದಾದರೂ ಇಲ್ಲಿಗೆ ಬಂದ ಪ್ರೀಸ್ಲಿ ನಂತರದ ದಿನಗಳಲ್ಲಿ "ಆ ಡಿಸ್ಕನ್ನು ನನ್ನ ತಾಯಿಗೆ ಕೊಡುಗೆಯಾಗಿ ನೀಡಲು ಬಯಸಿದ್ದೆ" ಎಂದೂ "ನನ್ನ ಧ್ವನಿ ಹೇಗೆ ಬರಉವುದೆಂದು ತಿಳಿಯಬೇಕಿತ್ತು" ಎಂದೂ ನುಡಿಯುತ್ತಿದ್ದನು. ಪ್ರೀಸ್ಲಿಯ ಆತ್ಮಕಥೆ ಬರೆದ ಪೀಟರ್ ಗುರಾಲ್ನಿಕ್ ಪ್ರೀಸ್ಲಿಯು ಜನರು ತನ್ನನ್ನು ಗುರುತಿಸುವಂತಾಗಬೇಕೆಂಬ ಆಕಾಂಕ್ಷೆ ಹೊತ್ತೇ ಸನ್ ಗೆ ಹೋದನೆಂಬ ವಾದ ಹೂಡುತ್ತಾರೆ. "ನೀವು ಯಾವ ರೀತಿಯ ಗಾಯಕರು?" ಎಂದು ಅಲ್ಲಿಯ ಸ್ವಾಗತಕಾರ ಮರಿಯನ್ ಕೀಸ್ಕರ್ ಕೇಳಿದಾಗ "ಎಲ್ಲಾ ರೀತಿಯದೂ" ಎಂದಿದ್ದನಂತೆ ಪ್ರೀಸ್ಲಿ. "ನೀವು ಯಾರ ರೀತಿ ಹಾಡುತ್ತೀರಿ" ಎಂದು ಆತ ಮತ್ತೆ ಕೇಳಲು "ನಾನು ಯಾರಂತೆಯೂ ಹಾಡುವುದಿಲ್ಲ" ಎಂದಿದ್ದನಂತೆ. ರೆಕಾರ್ಡಿಂಗ್ ನ ನಂತರ ಸನ್ ನ ಮಾಲಿಕ ಸ್ಯಾಮ್ ಫಿಲಿಪ್ಸ್ ನು ಕೀಸ್ಕರ್ ನಿಗೆ ಈ ಹುಡುಗನ ಹೆಸರು ಬರೆದುಕೊಳ್ಳಲು ಹೇಳಿದಾಗ ಅವನದೇ ಅಡಿಟಿಪ್ಪಣಿಯಾದ "ಒಳ್ಳೆಯ ಬಲ್ಲಾಡ್ ಹಾಡುಗಾರ" ಎಂಬುದನ್ನು ಸೇರಿಸಿ ಕೀಸ್ಕರ್ ಬರೆದುಕೊಂಡನು. (ಮುಂದೊಮ್ಮೆ ಉಪಯೋಗಕ್ಕೆ ಬರಬಹುದಂಬ ದೂರಾಲೋಚನೆಯಿಂದ) "ಹೋಲ್ಡ್" ಎಂಬುದನ್ನೂ ತನ್ನ ಟಿಪ್ಪಣಿಗೆ ಸೇರಿಸಿದನು. ಪ್ರೀಸ್ಲಿಯು 1954ರಲ್ಲಿ "ಐ ವಿಲ್ ನೆವರ್ ಸ್ಟಾಂಡ್ ಇನ್ ಯುವರ್ ವೇ" ಮತ್ತು "ಇಟ್ ವುಡಂಟ್ ಬಿ ದ ಸೇಮ್ ವಿತೌಟ್ ಯೂ" ಎಂಬ ಹಾಡುಗಳುಳ್ಳ ಎರಡನೆಯ ಅಸಿಟೇಟ್ ಡಿಸ್ಕನ್ನು ಹೊರತಂದರೂ ಯಾವುದೇ ಫಲ ದೊರೆಯಲಿಲ್ಲ. 

ಅನತಿಕಾಲದಲ್ಲೇ ಸಾಂಗ್ ಫೆಲೋಸ್ ಎಂಬ ನಾಲ್ವರ ಗುಂಪನ್ನು ಸೇರಲು ಉತ್ತೀರ್ಣನಾಗಬೇಕಾದ ಧ್ವನಿಪರೀಕ್ಷೆಯಲ್ಲಿ ಪ್ರೀಸ್ಲಿ ನಪಾಸಾದನು. "ನನಗೆ ಹಾಡಲು ಬರುವುದಿಲ್ಲವೆಂದರು" ಎಂದು ಅವನು ಅಪ್ಪನಲ್ಲಿ ತನ್ನ ಅಳಲು ತೋಡಿಕೊಮಡನು. ಸಾಂಗ್ ಫೆಲೋ ಗುಂಪಿನ ಜಿಮ್ ಹ್ಯಾಮಿಲ್ ನಂತರ 'ಪ್ರೀಸ್ಲಿಯು ಲಯಬದ್ಧತೆಗೆ ಗಮನವೀಯದ ಕಾರಣ ಅವನನ್ನು ತಿರಸ್ಕರಿಸಲಾಯಿತು' ಎಂದು ಹೇಳಿದರು. ಏಪ್ರಿಲ್ ನಲ್ಲಿ ಪ್ರೀಸ್ಲಿ ಕ್ರೌನ್ ಎಲೆಕ್ಟ್ರಿಕ್ ಕಂಪನಿಯಲ್ಲಿ ಟ್ರಕ್ ಚಾಲಕನಾಗಿ ಕೆಲಸಕ್ಕೆ ಸೇರಿದನು. ಪ್ರೀಸ್ಲಿಯೊಂದಿಗೆ ಕೆಲವು ಗಾಯನಕಾರ್ಯಕ್ರಮಗಳಲ್ಲಿ ಭಾಗವಹಿಸಿದ ಅವನ ಸ್ನೇಹಿತ ರಾನೀ ಸ್ಮಿತ್ ಸ್ಮಿತ್ಸ್ ಪ್ರೊಫೆಷನಲ್ ಬ್ಯಾಂಡ್ ನಲ್ಲಿ ಒಬ್ಬ ಗಾಯಕನ ಸ್ಥಾನ ಖಾಲಿಯಿದೆಯೆಂದೂ ಅದರ ಮುಖಂಡ ಎಡ್ಡೀ ಬಾಂಡ್ ನನ್ನು ಭೇಟಿಯಾಗಲು ಪ್ರೀಸ್ಲಿಗೆ ಸಲಹೆಯಿತ್ತನು. ಅವನ ಗಾಯನ ಖೇಳಿದ ಬಾಂಡ್ "ನೀನು ಎಂದಿಗೂ ಗಾಯಕನಾಗಲಾರೆ. ಟ್ರಕ್ ಓಡಿಸಿಕೊಂಡೇ ಇರು" ಎಂದಿದ್ದ.

ಏತನ್ಮಧ್ಯೆ ಸನ್ ರೆಕಾರ್ಡಿಂಗ್ ನ ಫಿಲಿಪ್ ವರ್ಣೀಯ ಗಾಯಕರ ತಂಠವನ್ನು ಬಳಸುವ ಮೂಲಕ ಇನ್ನೂ ಹೆಚ್ಚು ಜನರನ್ನು ತಲುಪುವ ಸಲುವಾಗಿ ಅಂತಹ ಹಾಡುಗಾರರ ಶೋಧದಲ್ಲಿದ್ದನು. ಕೀಸ್ಕರ್ "ಸನ್ ಆಗಾಗ್ಗೆ "ನೀಗ್ರೂ ಧ್ವನಿ ಮತ್ತು ನೀಗ್ರೋ ಅನುಭವ ಕೊಡುವ ಬಿಳಿಯ ಗಾಯಕನೊಬ್ಬ ದೊರೆತರೆ ಬಿಲಿಯನ್ ಡಾಲರ್ ಗಳನ್ನು ಸಂಪಾದಿಸಬಲ್ಲೆ" ಎನ್ನುತ್ತಿತ್ತು" ಎಂದಿದ್ದಾರೆ. ಜುಲೈ ಮಾಸದಲ್ಲಿ ಕೀಸ್ಕರ್ "ವಿತೌಟ್ ಯು" ಎಂಬ ಒಂದು ಬಲ್ಲಾಡ್ ನ ರೆಕಾರ್ಡಿಂಗ್ ನ ತುಣುಕನ್ನು ಕೇಳಿ ಅದು ಈ ಹದಿಹರೆಯದ ಗಾಯಕನಿಗೆ ಸೂಕ್ತವಾಗಬಹುದೆಂದುಕೊಂಡನು. ಕರೆಗೆ ಓಗೊಟ್ಟು ಪ್ರೀಸ್ಲಿ ಸ್ಟುಡಿಯೋಗೆ ಬಂದು ಪ್ರೀಸ್ಲಿ ಆ ಹಾಡುಗಳನ್ನು ಹಾಡಿದರೂ ಏಕೋ ಅದು ಸೂಕ್ತವೆನಿಸಲಿಲ್ಲ. ಹಾಗಿದ್ದಾಗ್ಯೂ ಫಿಲಿಪ್ ಪ್ರೀಸ್ಲಿಗೆ ತನಗೆ ತಿಳಿದಿರುವ ಎಲ್ಲಾ ಹಾಡುಗಳನ್ನೂ ಹಾಡಲು ಹೇಳಿದ. ಗಾಯನ ಕೇಳಿ ತಕ್ಕ ಮಟ್ಟಿಗೆ ಪ್ರಭಾವಿತನಾದ ಫಿಲಿಪ್ ಸ್ಥಳೀಯ ಸಂಗೀತಗಾರರಾದ ಗಿಟಾರ್ ವಾದಕ ವಿನ್ ಫೀಲ್ಡ್ "ಸ್ಕಾಟಿ" ಮೂರ್ ಮತ್ತು ಅಪ್ ರೈಟ್ (ಲಂಬ) ಬ್ಯಾಸ್ ವಾದಕ ಬಿಲ್ ಬ್ಲ್ಯಾಕ್ ನನ್ನು ಕರೆದು ಪ್ರೀಸ್ಲಿಯೊಡನೊಡಗೂಡಿ ಒಂದು ರೆಕಾರ್ಡಿಂಗ್ ಸೆಷನ್ ಇಟ್ಟುಕೊಳ್ಳಲು ನಿರ್ಧರಿಸಿದ.

ಜುಲೈ 5ರ ಇಡೀ ಸಾಯಂಕಾಲ ನಡೆದ ರೆಕಾರ್ಡಿಂಗ್ ಸಮಯದಲ್ಲಿ ಏನೂ ಫಲ ಕಾಣದೆ, ರಾತ್ರಿ ಗಾಢವಾಗುತ್ತಿದ್ದಂತೆ, ಎಲ್ಲಾ ನಿಷ್ಫಲವೆಂಬ ಭಾವ ಮೂಡುತ್ತಿದ್ದಂತೆಯೇ, ಕೊಂಚ ಲಾಭ ಕಾಣುವಂತಾಯಿತು. ಇನ್ನು ಉಪಯೋಗವಿಲ್ಲವೆಂದು ಮನೆಗೆ ಹೊರಡಬೇಕೆಂದಿರುವಾಗ ಪ್ರೀಸ್ಲಿ 1946ರ ಬ್ಲೂಸ್ ನ ಹಾಡಾದ, ಆರ್ಥರ್ ಕ್ರುಡುಪ್ ವಿರಚಿತ "ದಟ್ಸ್ ಆಲ್ ರೈಟ್" ಹಾಡತೊಡಗಿದ. "ಇದ್ದಕ್ಕಿದ್ದಂತೆ ಪ್ರೀಸ್ಲಿ ಈ ಹಾಡನ್ನು ಹಾಡತೊಡಗಿದ, ಕುಣಿಯುತ್ತಾ ಅಲ್ಲಿಂದಿಲ್ಲಿಗೆ ಜಿಗಿದಾಡತೊಡಗಿದ, ಬಿಲ್ ಸಹ ತನ್ನ ಬ್ಯಾಸ್ ಎತ್ತಿಕೊಂಡು ಇವನೊಡನೆ ನೆಗೆದಾಡಲಾರಂಭಿಸಿದ ಮತ್ತು ನಾನೂ ಅವರೊಡನೆ ಸೇರಿಬಿಟ್ಟೆ" ಎನ್ನುತ್ತಾರೆ. ಮೂರ್. ಕಂಟ್ರೋಲ್ ಬೂತ್ ನ ಬಾಗಿಲನ್ನು ತೆರೆದು ನಿಂತಿದ್ದ ಸ್ಯಾಮ್ ತಲೆ ತೂರಿಸಿ "ಏನು ಮಾಡುತ್ತಿದ್ದೀರಿ?" ಎಂದ. "ಗೊತ್ತಿಲ್ಲ" ಎಂದೆವು ನಾವು. "ಸರಿ. ಮತ್ತೆ ಶುರುಹಚ್ಚಿಕೊಳ್ಳಿ. ಎಲ್ಲಿಂದ ಆರಂಭಿಸಬೇಕೆಂದು ನೋಡಿಕೊಂಡು ಮತ್ತೆ ಅದನ್ನೇ ಮಾಡಿ" ಎಂದ ಫಿಲಿಪ್. ಹಾಡು ಆರಂಭವಾಗುತ್ತಿದ್ದಂತೆಯೇ ಫಿಲಿಪ್ಸ್ ತಕ್ಷಣ ರೆಕಾರ್ಡ್ ಮಾಡಿಕೊಳ್ಳಲು ಆರಂಭಿಸಿದ. ಆತ ಹುಡುಕುತ್ತಿದ್ದ ಧ್ವನಿ ಅವನಿಗೆ ದೊರಕಿತ್ತು! ಮೂರು ದಿನಗಳ ನಂತರ ಮೆಂಫಿಸ್ ನ ಜನಪ್ರಿಯ ಡಿಸ್ಕ್ ಜಾಕಿ ದ್ಯೂಯೀ ಫಿಲಿಪ್ಸ್ ತನ್ನ "ರೆಡ್, ಹಾಟ್, ಎಂಡ್ ಬ್ಲೂ" ಷೋನಲ್ಲಿ "ದಟ್ಸ್ ಆಲ್ ರೈಟ್" ಹಾಡನ್ನು ಪ್ರಸಾರಮಾಡಿದ. ಹಾಡುಗಾರ ಯಾರೆಂದು ತಿಳಿಯಲು ಶ್ರೋತೃಗಳು ಫೋನ್ ಮಾಡಲಾರಂಭಿಸಿದರು. ಆ ಹಾಡಿನ ಬಗ್ಗೆ ಆಸಕ್ತಿ ಎಷ್ಟಿತ್ತೆಂದರೆ ಪ್ರಸಾರದ ಕಡೆಯ ೆರಡು ಗಂಟೆಗಳಲ್ಲಿ ಅದನ್ನು ಪದೇ ಪದೇ ಪ್ರಸಾರ ಮಾಡಿದ. ಪ್ರೀಸ್ಲಿಯನ್ನು ಸಂದರ್ಶಿಸುತ್ತಾ ಫಿಲಿಪ್ಸ್, ಕೇಳುಗರು ಪ್ರೀಸ್ಲಿ ಕರಿಯನೆಂದು ತಿಳಿದಿರುವ ಅಭಿಪ್ರಾಯ ಹೋಗಲಾಡಿಸುವ ಸಲುವಾಗಿ, ಪ್ರೀಸ್ಲಿ ಯಾವ ಶಾಲೆಯಲ್ಲಿ ಓದುತ್ತಿರುವವನೆಂದು ಕೇಳಿದ. ಮುಂದಿನ ಕೆಲವು ದಿನಗಳಲ್ಲಿ ಈ ಮೂವರೂ ಬ್ಲೂಗ್ರ್ಯಾಸ್ ನ ಗೀತೆಯಾದ, ಬಿಲ್ ಮನ್ರೋ ಬರೆದ "ಬ್ಲೂ ಮೂನ್ ಆಫ್ ಕೆಂಟಕಿ" ಎಂಬ ಹಾಡನ್ನು ವಿಶಿಷ್ಠವಾದ ಶೈಲಿಯಲ್ಲಿ, "ಸ್ಲ್ಯಾಪ್ ಬ್ಯಾಕ್" ಎಂದು ಫಿಲಿಪ್ಸ್ ನಿಂದ ಹೆಸರಿಸಲ್ಪಟ್ಟ ಜ್ಯೂರಿ-ಮಿಶ್ರಿತ ಪ್ರತಿಧ್ವನಿಯ ಅನುಭವ ನೀಡುವ ಸದ್ದನ್ನು ಉಪಯೋಗಿಸಿ ರೆಕಾರ್ಡ್ ಮಾಡಿದರು. A ವಿಭಾಗದಲ್ಲಿ "ದಟ್ಸ್ ಆಲ್ ರೈಟ್" ಮತ್ತು ಅದರ ಹಿಂದಿನ ಭಾಗದಲ್ಲಿ "ಬ್ಲೂ ಮೂನ್ ಆಫ್ ಕೆಂಟಕಿ" ರೆಕಾರ್ಡ್ ಆಗಿರುವಂತಹ ಮುದ್ರಿಕೆಯು ತಯಾರಾಯಿತು.

ಕರ್ನಲ್ ಪಾರ್ಕರ್ ಮತ್ತು ಇತರರ ಪ್ರಭಾವ
1968–73: ಮರಳುವಿಕೆ
ಧ್ವನಿಮುದ್ರಿಕೆಗಳ ಪಟ್ಟಿ
ಸ್ಯಾಮ್ ಫಿಲಿಪ್ಸ್ ಮತ್ತು ಸನ್ ರೆಕಾರ್ಡ್ಸ್